b'\n_START_ARTICLE_\nPortal i voltes medievals (Vilanova de Mei\xc3\xa0)\n_START_SECTION_\nDescripci\xc3\xb3\n_START_PARAGRAPH_\nEl conjunt de portal i voltes est\xc3\xa0 ubicat al nucli antic de Vilanova de Mei\xc3\xa0, poble situat als peus de la serra del Montsec. Es tracta d\'edificacions entre mitgeres (portal) o b\xc3\xa9 adossat a habitatges (voltes) en una de les places principals de la vila._NEWLINE_En el cas del portal, es tracta d\'una cl\xc3\xa0ssica obra popular de dos arcs apuntats adovellats successius separats per 3 metres, formant un petit t\xc3\xbanel. El segon s\'hauria constru\xc3\xaft possiblement en ampliar-se l\'habitatge superior, per tal de subjectar-lo, tot i que ambd\xc3\xb3s s\xc3\xb3n molt homogenis. Presenten exteriorment aparell de carreus regulars en tot l\'adovellat mentre que la resta de les parets estan arrebossades, a difer\xc3\xa8ncia dels murs de les cases que es troben a l\'interior del portal fabricats en carreus irregulars lligats amb fang i arrebossats (amb ciment modern)._NEWLINE_Pel carrer del Migdia s\'observen notables exemples d\'arcs actualment inserits en habitatges, generalment es tracta d\'arcs adovellats de mig punt, alguns amb escuts i dates del segle XVIII. Ja a la pla\xc3\xa7a Major, hi ha diversos grups d\'arcades que es poden diferenciar per la seva tipologia/morfologia i possiblement d\'\xc3\xa8poques diferents. Un primer grup, a l\'oest, forma un passad\xc3\xads cap al carrer de Ponent, dos arcs adovellats escarsers en angle recte i units en un contrafort. Ja al tram central de la pla\xc3\xa7a hi ha tres arcs a la banda nord, dos d\'ells adovellats de mig punt i el tercer un arc apuntat equil\xc3\xa0ter. En l\'edifici suportat per aquests darrers tres arcs hi ha una petita placa on indica la data "1770"._NEWLINE_En un pati privat obert cap al carrerde la Font, s\'hi observen novament dos arcs en pitjor estat de conservaci\xc3\xb3, de tipus apuntat. Aquests darrers arcs, separats uns 30 metres dels primers indicarien que la pla\xc3\xa7a Major hauria estat totalment porticada abans de la construcci\xc3\xb3 de les cases actuals (en un moment no determinat)._NEWLINE_Pel que fa l\'evoluci\xc3\xb3 arquitect\xc3\xb2nica, probablement els dos arcs de ponent siguin arquitect\xc3\xb2nicament anteriors i per l\'aparell probablement medievals tardans. La resta poden relacionar-se amb la data que s\'ha especificat anteriorment, vers el segle XVIII.\n_START_SECTION_\nHist\xc3\xb2ria\n_START_PARAGRAPH_\nNo hi ha not\xc3\xadcies directament referides a aquests b\xc3\xa9ns. No obstant, al segle XIII Dol\xc3\xa7a de Cervera, filla de Jaume de Cervera (1233), don\xc3\xa0 al monestir de santes creus drets al castell de Vilanova de Mei\xc3\xa0. El 1305 era encara senyora del lloc i del castell.'